Twee sterf toe gemeenskap reg in eie hande neem | Maroela Media
Twee mans is vroeg Donderdagoggend dood en een beseer toe 'n gemeenskap in Bloemfontein glo reg in eie hande geneem het.
Paramedici is na 'n woonstelblok in die Brandwag-omgewing ontbied waar talle wetstoepassers en 'n groot skare mense om 'n man saamgedrom het, het Russel Meiring, woordvoerder van ER24, gesê. Die man is vir ligte beserings behandel en na 'n hospitaal geneem.
Kort daarna is nooddienste na Krigestraat vir 'n soortgelyke voorval ontbied. 'n Man het 'n ernstige kopbesering opgedoen en het reeds aan sy beserings beswyk. Hy is op die toneel dood verklaar.
Nadat nooddienste die toneel in Krigestraat verlaat het, is hulle weer na die woonstelblok in Brandwag ontbied. Wetstoepassers was besig om 'n groot skare van die toneel te verwyder. Nóg 'n man wat reeds aan sy beserings beswyk het, is by die woonstelblok aangetref.
Die besonderhede rondom hierdie voorvalle is nog onbekend, maar plaaslike owerhede was op die toneel vir verdere ondersoek.